**Ministru kabineta noteikumu projekta**

**„Aizsargājamo ainavu apvidus „Nīcgaļu meži” individuālie aizsardzības un izmantošanas noteikumi” sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Aizsargājamo ainavu apvidus „Nīcgaļu meži” individuālie aizsardzības un izmantošanas noteikumi” (turpmāk – noteikumu projekts) izstrādāti, lai noteiktu teritorijas aizsardzības, izmantošanas un apsaimniekošanas tiesisko regulējumu, pamatojoties uz aizsargājamo ainavu apvidus “Nīcgales meži” dabas aizsardzības plānā iekļautajiem priekšlikumiem, kā arī ņemot vērā Ministru kabineta 2010. gada 16. marta noteikumu Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – vispārējie noteikumi) prasības. Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma „Par īpaši aizsargājamām dabas teritorijām” 13. panta otrā daļa, 14. panta otrā daļa un 17. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsargājamais ainavu apvidus “Nīcgaļu meži” (turpmāk – ainavu apvidus) atrodas Latvijas dienvidaustrumu daļā, Daugavpils novada Nīcgales pagastā un ir mazākais no Latvijas aizsargājamo ainavu apvidiem, tā teritorijas kopējā platība ir 917,33 ha.Ainavu apvidus “Nīcgaļu meži” izveidots 2004. gada 8. aprīlī ar grozījumiem Ministru kabineta (turpmāk – MK) 2004. gada 23. aprīļa noteikumu Nr. 265 “Grozījumi Ministru kabineta 1999. gada 23. februāra noteikumos Nr. 69 “Noteikumi par aizsargājamo ainavu apvidiem”” 2. punktu, saskaņā ar kuru MK 1999. gada 23. februāra noteikumi Nr. 69 “Noteikumi par aizsargājamo ainavu apvidiem” tiek papildināti ar 7. punktu un 7. pielikumu, kurā iekļauta aizsargājamo ainavu apvidus “Nīcgaļu meži” robežu shēma, robežpunktu koordinātes un apraksts. Ainavu apvidus “Nīcgaļu meži” ir Eiropas nozīmes aizsargājamā dabas teritorija *Natura 2000* (kods LV 0601000), B tipa teritorija, pēc Eiropas padomes 1992. gada 21. maija direktīvas 92/43/EEK par dabisko dzīvotņu, savvaļas faunas un floras aizsardzību (turpmāk – Biotopu direktīva), kas noteikta īpaši aizsargājamo sugu (izņemot putnu sugu aizsardzībai) un īpaši aizsargājamo biotopu aizsardzībai, kā arī *Natura 2000* teritoriju kvalificējošas norādītās retās aizsargājamo tauriņu sugas *Euphydryas aurinia, Hypydryas maturna* un *Lycaena dispar*. Ainavu apvidus aizsardzības un apsaimniekošanas mērķis ir Latvijā un Eiropā nozīmīgu aizsargājamo mežu, zālāju un ūdeņu biotopu, retu un īpaši aizsargājamu augu un dzīvnieku populāciju un to dzīvotņu saglabāšana. Pie ainavu apvidus teritorijas robežas esošais Nīcgales Lielais akmens kā dabas piemineklis tiek aizsargāts kopš 1977. gada, šobrīd tas saskaņā ar vispārējo noteikumu 38.1. apakšpunktu un MK 2001. gada 17. aprīļa noteikumu Nr. 175 “Noteikumi par ģeoloģiskajiem un ģeomorfoloģiskajiem dabas pieminekļiem” 209. punktu ir ģeoloģiskais dabas piemineklis – dižakmens.Ainavu apvidus teritorijas ainavas ir novērtētas kā tipiski līdzenumu mežu ainavas, kuru vērtīgākie elementi ir Nīcgales Lielais akmens, Saušupes palienes pļavas un platlapju meži, ainaviski nozīmīgs ir ceļš uz Nīcgales Lielo akmeni.Teritorijā ir reģistrēti astoņi Eiropas Savienības (turpmāk – ES) nozīmes un Latvijā īpaši aizsargājamie biotopi ar kopējo platību 133.53 ha, kas veido 14.60 % no kopējās ainavu apvidus teritorijas, no tiem seši ir mežu biotopi (125.6 ha), kā arī viens zālāju (6,95 ha) un viens upju biotops (0,97 ha). Teritorijā reģistrētas 33 īpaši aizsargājamas sugas, septiņas augu sugas, trīs ķērpju sugas, viena sūnu suga, desmit bezmugurkaulinieku sugas un 19 putnu sugas. Esošajā situācija ainavu apvidum “Nīcgaļu meži” ir saistoši vispārējie noteikumi.Ar Vides aizsardzības un reģionālās attīstības ministra (turpmāk – VARAM) 2019. gada 4. novembra rīkojumu Nr. 1-2/135 “Par aizsargājamo ainavu apvidus “Nīcgales meži” dabas aizsardzības plāna apstiprināšanu” apstiprināts “Aizsargājamo ainavu apvidus “Nīcgales meži” dabas aizsardzības plāns 2019. – 2031. gadam”[[1]](#footnote-1) (turpmāk – plāns), kura izstrādes laikā veikta Latvijas un ES nozīmes aizsargājamo biotopu, teritorijā konstatēto aizsargājamo sugu atradņu un to dzīvotņu inventarizācija un kvalitātes novērtēšana, kā arī izvirzīti teritorijas aizsardzības un apsaimniekošanas mērķi, izstrādāts apsaimniekošanas pasākumu plāns un sagatavoti priekšlikumi teritorijas zonējumam un individuālo aizsardzības un izmantošanas noteikumu projektam. Ievērojot minēto, pieņemts lēmums par jaunu MK noteikumu izstrādi. Plānā noteikti aktuālie ainavu apvidus aizsardzības un apsaimniekošanas mērķi, kā arī aprakstīti prioritārie pasākumi, kas īstenojami ainavu apvidus konstatēto sugu un biotopu aizsardzībai un bioloģiskās daudzveidības palielināšanai.Kā īstermiņa mērķi noteikti, lai saglabātu teritorijā esošos īpaši aizsargājamos meža biotopus labvēlīgā aizsardzības stāvoklī, nodrošinot to platību saglabāšanos un palielināšanos, kvalitātes paaugstināšanos, sekmēt reto un aizsargājamo bezmugurkaulinieku sugu pārvietošanos ainavas ekoloģiskajos koridoros, veicot atbilstošus apsaimniekošanas pasākumus. Nodrošināt īpaši aizsargājamo biotopu un sugu monitoringu, kā arī izglītot sabiedrību, iepazīstinot ar teritorijas dabas, ainaviskajām un kultūrvēsturiskajām vērtībām.Ainavu apvidus aizsardzības ilgtermiņa mērķis ir saglabāt tā dabas, ainavas un kultūrvēsturiskās vērtības, nodrošinot gan neiejaukšanos dabas procesos, gan aktīvi apsaimniekojot zālājus un bioloģiski jaunas mežaudzes, saglabājot un uzlabojot teritorijas biotopu un sugu daudzveidību, saglabājot un uzlabojot ainavas vērtības, kā arī līdzsvarojot dabas aizsardzības un sociālekonomiskās intereses un novēršot biotopu fragmentāciju.Lai nodrošinātu dabas vērtību aizsardzību un teritorijas apsaimniekošanas pasākumu īstenošanu, kā arī saskaņotu teritorijas izmantošanas nosacījumus, tiek izveidots funkcionālais zonējums. Noteikumu projekts paredz ainavu apvidū noteikt divas funkcionālās zonas:1. dabas lieguma zona;
2. ainavu aizsardzības zona.

Dabas lieguma zona izveidota, lai saglabātu dabas vērtības – retus un aizsargājamus mežu, zālāju un ūdeņu biotopus, augu un dzīvnieku sugas un to dzīvotnes.Ainavu aizsardzības zona noteikta, lai nodrošinātu un sekmētu aizsargājamo ainavu apvidus teritorijas bioloģiskās un ainavu daudzveidības saglabāšanos un ainavu estētiskās kvalitātes uzlabošanos.Veci jaukti platlapju meži ir ainavu apvidus izplatītākais aizsargājamais biotops. Platlapji, jo sevišķi oši, un apses ir nozīmīgi aizsargājamo tauriņu sugu labvēlīga aizsardzības stāvokļa nodrošināšanai, noteikumu projektā ir paredzēts noteikt aprobežojumus meža atjaunošanai un kopšanai, lai veicinātu platlapju koku sugu un apses izplatību. Noteikumu projekta 10.10. apakšpunktā paredzēts aizliegums atjaunot un ieaudzēt mežu sējot vai stādot. Uz dabiski atjaunojamām mežaudzēm neattiecinot saskaņā ar meža likumu noteiktos meža atjaunošanas termiņus. Savukārt noteikumu projekta 13. punktā paredzēts, ka, cērtot kokus kopšanas cirtē gāršas, platlapju āreņa un vēra meža augšanas apstākļu tipos, vispirms izcērt bērzus un egles, saglabājot platlapjus un apses.Nav vēlama meža dzīvnieku piebarošanas vietu ierīkošana esošajās vairodzenes un citu aizsargājamo augu atradnēs, kā arī aizsargājamos biotopos vai to tuvumā, tādejādi noteikumu projekta 10.13. apakšpunktā paredzēts noteikt, ka dzīvnieku piebarošanas vietu izvietošana iespējama ar Dabas aizsardzības pārvaldes (turpmāk – DAP) atļauju laika posmā no 1. decembra līdz 1. martam vietās, kur tas neapdraud īpaši aizsargājamo sugu dzīvotnes vai īpaši aizsargājamos biotopus, pieļaujama dzīvnieku piebarošana ar sienu vismaz viena metra augstumā no zemes.Lai sekmētu egļu tīrraudžu bioloģiskās daudzveidības palielināšanos un platlapju un apšu ieviešanu egļu audzēs, noteikumu projekta 19. punktā paredzēta citas cirtes veikšana, būtiski samazinot egļu īpatsvaru.Lai nodrošinātu dabas un ainavu vērtību aizsardzību, paredzēts samazināt kailcirtes atļauto platību līdz diviem hektāriem.Lai saglabātu aizsargājamo tauriņu sugu populācijas labvēlīgā aizsardzības stāvoklī un nodrošinātu ainavu kvalitātes paaugstināšanos ainaviski nozīmīgās teritorijās, meža nogabalos, kas robežojas ar mežsaimniecības ceļu vai Saušupes palienes zālāju, noteikumu projekta 29., 30. punktā un 1. pielikumā plānots noteikt ainaviski un tauriņiem nozīmīgu teritoriju, kur paredzētas papildu prasības meža apsaimniekošanai, lai nodrošinātu aizsargājamo tauriņu sugu saglabāšanos un ainavas kvalitātes uzlabošanos. Ņemot vērā, ka uz ainavu apvidus teritoriju vairs nevarēs attiecināt vispārējo noteikumu prasības, noteikumu projekts izstrādāts tostarp saskaņā ar likuma “Par īpaši aizsargājamām dabas teritorijām” 13. panta otrajā daļā ietverto deleģējumu, nosakot parametrus, pēc kuriem ainavu apvidū nosaka aizsargājamos kokus.Ņemot vērā, ka ugunsdzēsības pasākumi ir ārkārtas situācijas novēršana, lai novērstu atšķirīgu tiesību aktu interpretāciju, ar noteikumu projekta 9. punktu noteikts, ka noteikumu projekta normas (koku ciršanas, hidrotehnisko būvju ierīkošanas, pārvietošanās un cita veida ierobežojumi, t.sk., DAP rakstiskas atļaujas saņemšana) neattiecas uz ugunsdzēsības pasākumiem. Jebkuras paredzētās darbības, tajā skaitā, ugunsdrošības pasākumu veikšana, jāsaskaņo atbilstoši šajos noteikumos un citos normatīvajos aktos noteiktajām prasībām. Tāpat tiek noteiktas ugunsdrošības prasības ugunskuru ierīkošanā, Noteikumu projekts paredz kurināt ugunskurus tam speciāli ierīkotās vietās, ievērojot ugunsdrošības prasības.Spēkā esošajā īpaši aizsargājamo dabas teritoriju normatīvajā regulējumā, tai skaitā, vispārējo noteikumu 44. punktā, noteikts, ka dižkokus (aizsargājamos kokus) atļauts nocirst (novākt) tikai gadījumā, ja tas kļuvis bīstams un nav iespējams novērst bīstamību (apzāģēt zarus, izveidot atbalstus). Noteikumu projekta 36. punkts paredz papildināt gadījumu loku, kurā iespējama dižkoku nociršana (saņemot DAP rakstisku atļauju un kokkopja (arborista) atzinumu, ja nepieciešams):Noteikumos noteiktos atzinumus un DAP rakstiskās atļaujas saņem nekustamā īpašuma īpašnieks, kurš plāno īstenot paredzēto darbību. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM, DAP.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akciju sabiedrība “Latvijas valsts meži”, DAP, Daugavpils novada dome, ainavu apvidus apmeklētāji. |
| 2. | Tiesiskā regulējuma ietekme uz tautsaimniecību un administratīvo slogu | Atsevišķu darbību veikšanai būs nepieciešams saņemt DAP rakstisku atļauju, kā arī sertificēta eksperta sugu vai biotopu aizsardzības jomā rakstisku atzinumu. |
| 3. | Administratīvo izmaksu monetārs novērtējums | DAP rakstiskas atļaujas saņemšana ir bez maksas.Sertificēta eksperta sugu vai biotopu aizsardzības jomā atzinuma saņemšanas izmaksas ir atkarīgas no konkrētā eksperta sniegtā pakalpojuma cenas (vidēji ap 200 – 300 *euro* par atzinumu).  |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Ainavu apvidus meža zeme, tajā skaitā meži un zeme zem meža infrastruktūras objektiem, pieder Latvijas valstij un ierakstīta zemesgrāmatā uz valsts vārda Zemkopības ministrijas personā. Tās apsaimniekošanu un aizsardzību saskaņā ar Meža likuma 4. panta otro daļu veic Latvijas valsts meži. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji tiek informēti par iespēju līdzdarboties, publicējot paziņojumu par līdzdalības procesu VARAM tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē [www.mk.gov.lv](http://www.mk.gov.lv). Pēc jaunu individuālo aizsardzības un izmantošanas noteikumu ainavu apvidum apstiprināšanas un stāšanās spēkā tiks organizēta sabiedrības informēšana atbilstoši likuma “Par īpaši aizsargājamām dabas teritorijām” 13. panta piektajā daļā paredzētajām prasībām – tiks publicēts paziņojums oficiālajā izdevumā „Latvijas vēstnesis”, nosūtīta informācija pašvaldībai, apstiprinātie Ministru kabineta noteikumi tiks ievietoti VARAM un DAP tīmekļvietnēs. |
| 2. | Sabiedrības līdzdalība projekta izstrādē | Noteikumu projekts 2020. gada 21. jūlijā ievietots VARAM tīmekļvietnē: [www.varam.gov.lv](http://www.varam.gov.lv).Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās tīmekļvietnē, 2020. gada 21. jūlijā nosūtīts paziņojums par līdzdalības iespējām Ministru kabineta noteikumu projekta izstrādē.Pašvaldības un zemes īpašnieka informēšana veikta atbilstoši likuma „Par īpaši aizsargājamām dabas teritorijām” 13. panta ceturtās daļas prasībām, nosūtot vēstules zemes īpašniekiem. |
| 3. | Sabiedrības līdzdalības rezultāti | Kopš noteikumu projekta publicēšanas viedokļi un priekšlikumi par noteikumu projektu saņemti netika. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, DAP |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.Jaunas institūcijas nav jāveido un esošās nav jāreorganizē.Iesaistītajām institūcijām nav nepieciešami papildus līdzekļi, pienākumi tiek veikti jau esošo cilvēkresursu un finanšu ietvaros. |
| 3. | Cita informācija | Nav |

Vides aizsardzības un reģionālās

attīstības ministrs Juris Pūce

Briška 67026424

dace.briska@varam.gov.lv

1. Pieejams tiešsaistē latviešu valodā:

<https://www.daba.gov.lv/public/lat/iadt/aizsargajamo_ainavu_apvidi/nicgales_mezi/> [↑](#footnote-ref-1)